Osnova textovej časti finančnej analýzy

**Stručný popis projektu**

Informácie v tejto časti by mali byť uvádzané stručne (podrobné informácie žiadateľ uvedie v ďalších častiach), so zameraním na ekonomickú stránku projektu a s cieľom umožniť rýchlu orientáciu vo finančnej analýze.

Uvedie sa:

* čo je predmetom projektu;
* čo bude výstupom projektu (popis produkcie a kto ju bude odoberať);
* či ide o realizáciu projektu v rámci existujúcej infraštruktúry (ak áno, žiadateľ uvedie ako projekt súvisí s existujúcou infraštruktúrou);
* či je do projektu zapojený i ďalší subjekt;
* prečo je potrebné projekt realizovať (len pokiaľ sú dôvody ekonomického charakteru) a čo sa stane, ak by sa projekt nezrealizoval (žiadateľ opäť uvedie len finančné a ekonomické dopady);
* ak bola vypracovaná štúdia uskutočniteľnosti, môžu sa veľmi stručne popísať jednotlivé analyzované varianty a výsledok štúdie.

**Stanovenie časového horizontu finančnej analýzy**

Uvedie sa:

* ako dlho potrvá príprava a výstavba projektu;
* dĺžka referenčného obdobia (v zmysle prílohy č. 1 Metodiky);

**Investičné výdavky**

* uvedie sa zaradenie jednotlivých položiek investičných výdavkov do odpisových skupín (na účely výpočtu odpisov);
* pokiaľ je v priebehu prevádzky potrebná obnova zariadenia s kratšou životnosťou, uvedie sa, o aké zariadenie sa jedná a ako boli určené výdavky na jeho obnovu a ako budú financované.

**Príjmy z prevádzky**

* podrobne a detailne sa popíše, ako boli určené jednotlivé položky príjmov z prevádzky (najmä to, ako boli stanovené vstupné údaje do kalkulácií v tabuľkovej časti);
* ak sa jedná o realizáciu projektu v rámci existujúcej infraštruktúry, podrobne sa popíše ako boli stanovené celkové príjmy z prevádzky infraštruktúry a ako boli rozdelené medzi existujúcu a novú infraštruktúru;
* ak bude do projektu zapojený i ďalší subjekt, podrobne sa popíše spôsob stanovenia príjmov ďalšieho subjektu zapojeného do projektu a určia sa konsolidované prevádzkové príjmy projektu.

**Úspory z prevádzky**

Úspory prevádzkových nákladov, ktoré vzniknú/vznikli v súvislosti s realizáciou projektu, sa považujú za čistý príjem, ak nie sú kompenzované rovnocenným znížením prevádzkových dotácií, ktoré doteraz žiadateľ vynakladal na prevádzku infraštruktúry.

V prípade, ak realizáciou projektu dôjde k zníženiu prevádzkových výdavkov, žiadateľ podrobne a detailne popíše:

* ako boli určené jednotlivé položky, ktoré sú/budú predmetom generovania úspor prevádzky (napr. výdavky na vykurovanie, elektrinu a pod.);
* ako boli stanovené jednotlivé vstupné údaje do kalkulácií v tabuľkovej časti (určenie objemu úspory a jednotkových nákladov úspory (napr. počet usporených kW/h a cena doteraz platená za spotrebu 1 kW/h);
* či bude kompenzovať úsporu prevádzkových nákladov generovaných znížením prevádzkových dotácií;
* ak bude kompenzovať úsporu prevádzkových nákladov, uvedie žiadateľ pri každej položke, ktorá je predmetom generovania úspor prevádzkových výdavkov, v akej miere (v percentuálnom vyjadrení) bude kompenzovať danú položku prostredníctvom zníženia prevádzkových dotácií.

**Výdavky na prevádzku**

Obsah tejto časti bude rovnaký ako v predchádzajúcej časti Príjmy z prevádzky. Pozornosť je potrebné venovať hlavne detailnému popisu kalkulácie výdavkov na prevádzku, aby bolo pri hodnotení projektu možné overiť všetky výpočty, ako aj spôsob stanovenia vstupných údajov do týchto výpočtov.

Upozornenie:

Pokiaľ ide o realizáciu projektu v rámci existujúcej infraštruktúry, v tejto časti je potrebné uviesť, ako boli vypočítané prevádzkové výdavky, na základe ktorých sa vykonalo rozdelenie celkových príjmov z prevádzky medzi starú a novú infraštruktúru.

**Stanovenie zostatkovej hodnoty investície**

Je potrebné uviesť najmä:

* projektovú (ekonomickú) životnosť investície ako celku (v prípade, ak projekt obsahuje viacero obstarávaných zariadení – aktív/majetku s rôznou projektovanou životnosťou, ako projektované životnosť sa určí životnosť toho majetku, ktorá je najdlhšia)[[1]](#footnote-1);
* projektovanú (ekonomickú) životnosť jednotlivých zariadení s kratšou dobou životnosti než je celková projektovaná životnosť investície;
* informáciu o plánovanom vykonaní obnovovacích investícií jednotlivých zariadení s kratšou dobou životnosti;
* informáciu, či projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie;
* ak projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie, uviesť spôsob výpočtu zostatkovej hodnoty investície;
* zostatkovú hodnotu investície určenú na základe odhadu čistých príjmov, ktoré by mala investícia produkovať počas obdobia presahujúceho referenčné obdobie až do ukončenia jej projektovanej (ekonomickej) životnosti.

**Zabezpečenie spolufinancovania projektu a finančné zabezpečenie udržateľnosti projektu**

* uvedie sa, z akých zdrojov bude zabezpečené spolufinancovanie projektu;
* v prípade, ak sa bude čerpať na zabezpečenie spolufinancovania úver, uvedú sa podmienky, za ktorých bude úver poskytnutý;
* ak bude projekt v niektorom roku vykazovať záporné kumulované peňažné toky, podrobne sa uvedie, z akých zdrojov budú získané chýbajúce finančné prostriedky na zabezpečenie prevádzky projektu.

1. Projektované (ekonomická) životnosť investície ako celku nesmie byť kratšia než je referenčné obdobie. [↑](#footnote-ref-1)